**Nagyszabású zeneműpályázatot hirdet a Müpa**

**A Müpa a 15., jubileumi évada alkalmából pályázatot hirdet új zeneművek megírására. Az intézmény a jazztől a musicalen át a kórus- és nagyzenekari művekig összesen 13 zeneművészeti kategóriában várja minden 18. életévét betöltött, magát magyarnak valló pályázó munkáját. A műfaji kategóriától függően egy- vagy kétfordulós, anonim elbírálást követően a pályázat eredményhirdetésére legkésőbb 2020. december 16-án kerül sor.**

Magyarország vezető kulturális intézménye 2005-ös megalapítása óta küldetésének tekinti, hogy teret biztosítson a kortárs alkotóknak és a mai zenének. A Müpa számos, önállóan vagy társfinanszírozásban megrendelt mű – többek között Melis László és Jeles András Bakkhánsnők című alkotása, Eötvös Péter Paradise reloaded (Lilith) című operája, Halleluja – Oratorium balbulum és Multiversum című munkái – kedvező fogadtatású hazai bemutatójának adott otthont az elmúlt tizenöt év során.

A közelmúlt legszélesebb műfaji spektrumú hazai zeneműpályázatának kiírásával a Müpa célja, hogy minél gazdagabb műfaji palettán segítse elő új magyar zeneművek megszületését, valamint az, hogy a honi együttesek és partnerintézmények bevonásával tartós együttműködésre ösztönözze az előadó-művészeti ágak képviselőit a mai zene népszerűsítése és új művek bemutatása terén.

„Meggyőződésünk, hogy minden krízis egyben lehetőség is. Az intézmény megnyitásának 15. évfordulója kapcsán megfogalmazott szándék a pandémia idején még erősebbé vált: minden erőnkkel segíteni szeretnénk a magyar művészeket, perspektívát teremtve és támogatva a kreativitást” – fejtette ki Káel Csaba, a Müpa vezérigazgatója. „A Müpa zeneműpályázata a felfedezés és alkotás fontosságát hangsúlyozza: a műfaji sokszínűségünket tükröző, 13 kategóriában kiírt pályázaton a már ismert és elismert szerzők kompozíciói mellett az »új, friss hangokat« is várjuk. Bízunk benne, hogy minden kategóriában több olyan minőségű és erejű alkotás születik, amelyeket a jövőben társintézményeinkkel együttműködésben színpadra állíthatunk, s ezzel az előadó-művészeti élet minden területét támogathatjuk."

A zeneműpályázatban meghirdetett kategóriák:

*Szóló- és kamarazenei művek; kamarazenekari és kamaraszimfonikus művek; szimfonikus zenekari művek; kórusművek; vokálszimfonikus művek; kamaraopera; gyermek- és ifjúsági kamaraopera; táncetűd kísérőzene; kísérőzene táncelőadáshoz; kísérőzene némafilmhez; zenemű kis jazzformációra; zenemű nagy jazzformációra; új magyar musical és rockopera*

A kategóriák szerinti jelentkezési feltételekről, valamint a pályázat díjazásáról további információ a [www.mupa.hu/zenemupalyazat](http://www.mupa.hu/zenemupalyazat) oldalon érhető el.

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly- kortárs, könnyű-, jazz- és világzenének, operának, új cirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket nyújtson széles és igen változatos közönség számára különböző műfajokban. Az intézmény alapvető feladata - a hazai és európai művészeti hagyományok tiszteletben tartásával - az új irányok és irányzatok bemutatása és közérthetővé tétele, úgy az ínyenc, mint a szélesebb közönség számára is befogadható, magas szintű élmény megteremtése. A Müpa a hazai és nemzetközi élvonalba tartozó művészek előadásain túl új művek létrehozását kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége nagyban hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, az élményre, kreativitásra és interakcióra építő újszerű programok bemutatásával teszi.

**További információ:**Müpa kommunikáció
E-mail: sajto@mupa.hu